Forecan meteorologin mukaan runsain lumisade kestää keskiviikkoillasta perjantaiaamuun.

Ruotsin ja Norjan etelärajalla pauhaava raivoisa lumimyräkkä leviää keskiviikkoiltapäivän aikana Suomeen, tosin hieman lauhtuneena.

Päivystävä meteorologi Joanna Rinne Forecasta kertoo, että matalapaineen keskus on kääntymässä ja liikkumassa Suomen ylle siten, että raskaimmat lumisateet kohdistuvat etelärannikolle.

Keskiviikkona iltapäivällä tai alkuillasta alkava lumisade on niin voimakasta, että sitä kerääntyy Rannan mukaan yön aikana paikoin jopa 15 senttimetriä. Lumimäärä tulee varmasti vaikuttamaan työmatkalaisten ajokeliin torstaiaamuna.

- Sula meri vielä voimistaa niitä lumikuuroja, jotka keräävät kosteutta ja heittävän kaiken lumensa tähän etelärannikon päälle, Rinne sanoo.

Vaihtelua maisemaan

Lumisade tulee jatkumaan voimakkaana vielä ainakin torstain puoliväliin asti, mutta kunnolla sää poutaantuu vasta perjantain aikana.

- Saattaa ihan hyvin olla, että yhteenlaskettuna jopa 30 senttiä lunta tulee keskiviikkoillan ja perjantaiaamun välillä. Helsingissäkin on ollut pitkään melkein lumetonta, joten nyt tulee vaihtelua maiseman väriin ja siirrytään valkoiseen elämään, Rinne sanoo.

Lunta tulee reilusti Hangon ja Turun suunnassa, mutta kaikkein suurimman lumisateen alue levittyy Forecan ennusteen mukaan pääkaupunkiseudulta itään, Virolahdelle asti.

Etelärannikon lisäksi lunta sataa runsaimmin myös itärajalla, etenkin Parikkalan, Joensuun ja Kuopion ympäristössä.

Loppuviikosta lunta sataa myös Suomen keski- ja pohjoisosissa, mutta siellä pysytään noin viiden senttimetrin vuorokausilukemissa.